กระทรวงการคลัง เตรียมประกาศผลผู้ได้รับสิทธิ์บัตรสวัสดิการแห่งรัฐ ปี 65 วันพรุ่งนี้ (1 มีนาคม 2566) ซึ่งมีผู้ผ่านเกณฑ์พิจารณากว่า 14 ล้านราย
นายอาคม เติมพิทยาไพสิฐ รัฐมนตรีว่าการกระทรวงการคลัง เปิดเผยว่า โครงการลงทะเบียนเพื่อสวัสดิการแห่งรัฐ ปี 2565 ขณะนี้ได้ตรวจสอบคุณสมบัติของผู้ลงทะเบียนเรียบร้อยแล้ว ซึ่งมีผู้ผ่านเกณฑ์รอบใหม่ จำนวน 14,596,820 คน จากผู้ที่ลงทะเบียนกว่า 20 ล้านคน โดยจะประกาศผลในวันพรุ่งนี้ (1 มีนาคม 2566) ทางเว็บไซต์ https://บัตรสวัสดิการแห่งรัฐ.mof.go.th ตั้งแต่เวลา 6.00 น. ถึง 23.00 น. ของทุกวัน หรือสามารถตรวจสอบผลผ่านหน่วยงานรับลงทะเบียนทั้ง 7 หน่วยงาน ตามวันและเวลาทำการของแต่ละหน่วยงาน ทั้งนี้ ผู้ที่ผ่านเกณฑ์การพิจารณาคุณสมบัติ สามารถยืนยันตัวตนได้ตั้งแต่วันที่ 1 มีนาคม 2566 เป็นต้นไป ณ ธนาคารกรุงไทย ธนาคารออมสิน หรือ ธ.ก.ส. ซึ่งจะต้องนำบัตรประจำตัวประชาชน เพื่อใช้ในการยืนยันตัวตนด้วย และจะสามารถใช้สิทธิสวัสดิการผ่านบัตรประจำตัวประชาชนได้ตั้งแต่วันที่ 1 เมษายน นี้  สำหรับผู้ที่ไม่ผ่านเกณฑ์การพิจารณา สามารถยื่นขออุทธรณ์ได้ตั้งแต่วันที่ 1 มีนาคม – 1 พฤษภาคม 2566 ผ่าน 2 ช่องทาง ได้แก่เว็บไซต์ https://บัตรสวัสดิการแห่งรัฐ.mof.go.th และหน่วยงานรับลงทะเบียนทั้ง 7 หน่วยงาน ทั้งนี้ ผู้เข้าร่วมโครงการฯ จะได้รับวงเงินซื้อสินค้าอุปโภคและบริโภค จากร้านธงฟ้า จำนวน 300 บาทต่อคนต่อเดือน วงเงินช่วยเหลือค่าแก๊สหุงต้ม ปรับจากเดิม 48 บาท เป็น 80 บาทต่อคนต่อเดือน จำนวน 3 เดือน เงินช่วยเหลือค่าเดินทางระบบขนส่งสาธารณะจำนวน 750 บาทต่อคนต่อเดือน ช่วยเหลือค่าไฟฟ้า 315 บาทต่อครัวเรือนต่อเดือน ช่วยเหลือค่าน้ำประปา 100 บาทต่อครัวเรือนต่อเดือน และเบี้ยยังชีพสำหรับผู้พิการ 200 บาทต่อคนต่อเดือน รวมวงเงินงบประมาณดำเนินโครงการทั้งสิ้น 63,427 ล้านบาท